**Joseph Nyumah Boakai** (s. 30. marraskuuta 1944 Worsonga, Liberia) on liberialainen poliitikko, joka valittiin marraskuussa 2023 maan uudeksi presidentiksi. Hän toimi aiemmin urallaan Ellen Johnson Sirleafin varapresidenttinä ja Liberian maatalousministerinä.

Nuoruus ja opinnot
------------------

Joseph Boakai syntyi marraskuussa 1944 Liberian pohjoisimmassa piirikunnassa Lofassa syrjäisessä Worsongan kylässä. Hänen vanhempansa eivät osanneet lukea eivätkä kirjoittaa. Boakai kävi peruskoulun Sierra Leonessa mutta korkeakoulutuksen Liberiassa. Hän opiskeli ensin Monroviassa College of West Africassa ja suoritti sitten yritysjohtamisen tutkinnon Liberian yliopistosta.

Ura
---

Boakoi toimi vuosina 1973–1982 Liberia Produce Marketing Corporationin johtotehtävissä ja oli vastuussa kahvin, kaakaon ja palmuydinöljyn vientimarkkinoinnista. Hän oli vuosina 1980–1984 Ruokaa rauhasta -ohjelman organisoijana ja vuosina 1983–1985 Liberian maatalousministerinä. Tuona aikana Boakoi oli vuoden ajan 15 Afrikan maan West African Rice Development Associationin puheenjohtajana.

Boakoi toimi ministerikautensa jälkeen maatalouspolitiikan konsulttina, muun muassa maatalousministeriölle. Hän muun muassa arvioi Liberian vuoden 1986 ehdotuksen vihreästä vallankumouksesta. Hän oli mukana arvioimassa myös amsterdamilaisen AMSCO:n ohjelmia Ugandassa ja Tansaniassa.

Ellen Johnson Sirleaf nimitti vuonna 2005 Boakoin yhtenäisyyspuolueen listoille varapresidenttiehdokkaaksi. Johnson Sirleaf ja Boakoi voittivat kahdet vaalit. Boakoi työskenteli läheisesti Johnson Sirleafin kanssa Liberiassa rauhanrakentamisessa. Maa oli juuri selviytynyt pitkästä ja verisestä sisällissodasta.

Boakoi lähti presidenttiehdokaaksi vuoden 2017 vaaleihin, mutta hän hävisi vaalien toisella kierroksella selkeästi entiselle jalkapallotähdelle George Weahille, joka sai 62 prosenttia äänistä. Boakoi sai jo näissä vaaleissa mainetta vaatimattomana ehdokkaana. Siinä missä Weah rakensi vuonna 2017 korkeiden muurien ympäröivää suurta rakennusta, Boakoi asui vanhassa bungalow’ssa.

Boakoi valittiin täpärästi presidentiksi vuoden 2023 vaaleissa. Hän sai toisella kierroksella 50,9 prosenttia äänistä, kun istuva presidentti Weah jäi 49,1 prosenttiin. Boakai vannoi virkavalansa 22. tammikuuta 2024. Varapresidentiksi nousi Jeremiah Koung.

Yksityiselämä
-------------

Joseph ja Kartumu Boakoi ovat olleet naimisissa vuodesta 1972, ja heillä on kolme poikaa ja tytär. Joseph Boakoi on babtisti, ja hän on toiminut paikallisen seurakunnan diakonina.

Boakain terveydentilasta ja iästä on käyty keskustelua hänen noustuaan presidentiksi vuonna 2024. Virkaanastujaisissaan Boakain havaittiin olevan huonossa kunnossa hänen pitäessään puhetta. Tämä johti seremonian lopettamiseen ennen aikojaan. Presidentin edustaja kertoi, että syy Boakain huonoon vointiin oli helle eikä niinkään ikä. Boakai itse on sanonut, että ikä tuo kokemusta, josta isänmaa voi hyötyä. Poliittiset vastustajat ovat pilkanneet Boakaita nimellä "Uninen Joe" (engl. *Sleepy Joe*).

Kunnianosoituksia
-----------------

Liberian presidenttinä Boakai on seuraavien ritarikuntien suurmestari:

* Afrikan tähden ritarikunta (Liberia, 2006)
* Liberian pioneerien ritarikunta (Liberia, 2006)
* Afrikan vapahduksen inhimillinen ritarikunta (Liberia, 2006)

Lähteet
-------

1. ↑  Joseph Nyumah Boakai Africa Confidential. Viitattu 19.11.2023. (englanniksi)
2. 1 2  Joseph Boakai: Who is Liberia's next president, set to replace George Weah *BBC News*.  18.11.2023. BBC. Viitattu 19.11.2023. (englanniksi)
3. 1 2 3 4  Joseph Nyuma Boakai *Global Interdependence Center*. Viitattu 19.11.2023. (englanniksi)
4. ↑  Liberia’s George Weah concedes to Joseph Boakai in presidential polls *Al Jazeera*.  18.11.2023. Al Jazeera Media Network. Viitattu 19.11.2023. (englanniksi)
5. 1 2  Carielle Doe & Edward Mcallister: After decades in the wings, Liberia's quiet man Boakai set for presidency  18.11.2023. Reuters. Viitattu 19.11.2023. (englanniksi)
6. ↑  Eye on Africa - Joseph Boakai sworn in as Liberia's new president *France 24*.  22.1.2024. Viitattu 25.3.2024. (englanniksi)
7. 1 2  Joseph Boakai: Liberia's new president takes on tough challenge *BBC News*.  22.1.2024. Viitattu 25.3.2024. (englanniksi)
8. ↑  Liberia’s new president takes office with a promise to ‘rescue’ Africa’s oldest republic *AP News*.  22.1.2024. Viitattu 25.3.2024. (englanniksi)
9. ↑  President Sirleaf Commissions AFL Senior Officers *Ministry of National Defense*.  9.12.2016. Viitattu 25.3.2024. (englanniksi)

Aiheesta muualla
----------------

* Kuvia tai muita tiedostoja aiheesta **Joseph Boakai** Wikimedia Commonsissa